10 grep som kan øke sjansene til å overleve flykrasj
Under flystyrten i Taipei i Taiwan for noen uker tilbake hevdet en familie at de trolig reddet livet ved å bytte plasser like før avgang. Familien flyttet fra seter langt fremme i flyet og fikk i stedet seter lenger bak. I kjølvannet av påstanden har flere nyhetsmedier sett på om det finnes belegg for å hevde at man kan gjøre egne grep for å høyne sjansene for å overleve en flystyrt.Både CNN og Yahoo News trekker frem setevalg som en mulig joker i denne sammenheng. Begge viser til forskeren Ed Galea ved Greenwich-universitetet som har analysert 100 setekart fra flykrasj. I studien fant han at folk som satt på de fem nærmeste seteradene til nødutgang hadde større sannsynlighet for å overleve flykrasjet. – Mange folk overlever selve krasjet, men kommer seg ikke raskt nok ut av flyet, forklarer Galea i studien. – De første 90 sekundene etter et flykrasj regnes som de viktigste av flysikkerhetseksperter, sier Galea. – Jo nærmere du sitter en nødutgang, desto fortere kan du komme ut av flyet. Og hvis flyet tar fyr eller begynner å ta inn vann vil du raskt ut, legger Galea til. Flyulykke-etterforsker Don Knutson sier til Yahoo Travel at det er vanskelig å si hvordan man kan overleve et flykrasj. – Det kommer helt an på hvordan flyet krasjer. – Mange faktorer spiller inn, inkludert hvor fort det går, hva flyet krasjer inn i og hvordan flyet oppfører seg før krasjen. For eksempel, hvis flyet ruller over på siden vil du ikke sitte på den siden av flyet, sier Knutson. En flysikkerhetsekspert hos U.S. Federal AviationAdministration (FAA) mener at det ikke er mulig å spekulere i å sette seg på «rett sted». – Det finnes ikke et sikkert sete på flyet, sier Cynthia Corbett hos FAA. – Alt avhenger av hvilken nødssituasjon som har oppstått. Forskjellige deler av flyet kan bli berørt på forskjellige måter, avhengig av hva som har skjedd. Forsterk din evne til å overleve ved å orientere deg om hvor nødutgangene er. Og ha alltid et valg nummer to i bakhånden, sier Cynthia Corbett til CNN. VG har spurt seksjonssjef hos Luftfartstilsynet, Frode Lenning, om hans kommentarer til rådene som figurerer i amerikanske medier, blant annet rådene som går på hvor man sitter i flyet. – Dersom man skulle være så uheldig å bli utsatt for en flyulykke er det så mange tilfeldigheter som spiller inn, i forhold til muligheten til å overleve eller komme uskadet fra ulykken, at det vil være galt å spekulere i hvilket sete man skal velge, sier Lenning til VG. Men Lenning medgir at dersom man sitter nært en nødutgang vil det kunne telle positivt. – Det er en viss logikk i at man kommer raskere ut av flyet ved en evakuering dersom man sitter i nærheten av en utgang. I enkelte typer uhell kan påstanden slikt sett være riktig, sier Lenning til VG.Mange synes at sikkerhetsinstruksjoner kan være kjedelige og repeterende. Men det kan redde livet ditt! Instruksjonen gir deg vesentlig sikkerhetsinformasjon som du bør huske dersom noe uforutsett skulle skje. Blant annet hvordan du kommer deg ut, hva du skal gjøre dersom du ikke ser noe på grunn av røyk eller mørke, eller hvor du finner redningsvesten. Frode Lenning sier til VG at han mener rådet er helt korrekt og råder alle til å følge godt med under sikkerhetsdemonstrasjon. – Sjekk forresten bilder fra Hudson River-nødlandingen, der var det kun noen få som hadde tatt på redningsvest, sier Lenning.Når du ser på sikkerhetsinstruksjonene får du oversikt over hvordan flyet skal evakueres i en nødssituasjon. Prøv å forestill deg hvordan flere titalls – eller flere hundre – personer skal evakueres raskest mulig ut av fly. Det hjelper å være bevisst hva du kan forvente, skriver CNN. – Helt korrekt, er Frode Lennings kommentar.Dersom flyet skal nødlande vil du få instruksjoner om å utføre en «brace»-manøver. Noen ganger har man veldig kort tid på seg før en nødlanding skal finne sted, og derfor kan det hjelpe å vite hva dette går ut på. Sikkerhetsinstruksjonen og sikkerhetsplansjen i setet vil kunne gi deg nyttig informasjon angående dette. Informasjonssjef i SAS, Knut Morten Johansen, sier til VG at å gjøre en «brace» er viktig. – Det betyr jo å bøye seg ned, og alle undersøkelser viser at man har minst mulighet for å skades hvis man inntar den posisjonen. Man ser dette detaljert illustrert i sikkerhetskortet i setelommen i stolryggen foran. Man skal merke seg at armene skal være under lårene. Det trenger ikke å være flykrasj som skal til før man kan skade seg. Selv erfaringer etter harde landinger viser at armer kan skades, sier Johansen til VG.Planlegg en eventuell flukt, råder CNN. Se for deg hvordan du – og eventuelt barna dine – skal komme seg raskest mulig ut av flyet. På noen evakueringer kan det være umulig å se nærmeste nødutgang. Cynthia Corbett hos FAA råder reisende til å telle armlener fra sitt sete og til nærmeste nødutgang. – Hvis du lener deg ned for å følge armlenene, da vil du også ha sjansen til å komme under røyken som eventuelt oppstår i kabinen, sier Corbett. Knut Morten Johansen i SAS, minner om at folk må huske at den nærmeste nødutgangen kan være rett bak en. – Mange går i refleks fremover når panikk oppstår, sier Johansen.Du har 90 sekunder på å komme deg ut av et fly etter en krasj, ifølge Ben Sherwood som har skrevet boken «The Survivors Club» – en vurdering som støttes av mange sikkerhetseksperter. Mange flypassasjerer overlever selve krasjen, men ifølge CNN er det tiden etterpå som er kritisk for hvorvidt du overlever. Da kan ild, giftig røyk og noen ganger vann bli fatale for passasjerene. – Et av sertifiseringskravene av sivile passasjerfly er at det skal demonstreres at flyet med maksimalt antall passasjerer kan evakueres i løpet av 90 sekunder ved å bruke kun halvparten av flyets utganger, påpeker Frode Lenning overfor VG.Ifølge statistikker CNN har fått tak i skjer det flest ulykker i avgang- og landingsfasen. Basert på dette er det særlig viktig å være på vakt i disse periodene. – Ikke drikk alkohol før avgang eller underveis dersom du ønsker å være fullt skjerpet, råder CNN – som også fraråder å sove i disse fasene. – Ha skoene på, sovemasken av og ta ut propper i ørene i denne fasen, sier Corbett til CNN. – Er du edru har du naturligvis bedre reaksjonsevne og større mulighet til å redde deg selv, sier Frode Lenning hos Luftfartstilsynet.Er du i god form har du større sjanse til å overleve et krasj. Overvektige passasjerer og passasjerer som har bevegelsesproblemer vil ha vanskeligere for å komme seg raskt ut, skriver CNN.Statistikkene viser at vi lever i den tryggeste delen av den kommersielle luftfartens historie. Men sjekk flyselskapenes historikk før du bestiller billetter fra et ukjent flyselskap, råder flyekspertene. – Et antall flyselskaper er forhindret fra å fly innen Europa på grunn av deres manglende etterlevelse av tekniske og operative lover og regler. Mange av disse er afrikanske selskaper, samt enkelte asiatiske, så det kan være noe å tenke på ved reiser i disse områdene, sier Frode Lenning og viser til EASAs «svarteliste».Ikke ha på deg høye hæler, flipflops eller shorts. Kle deg for muligheten for at du kan bli nødt til å komme deg gjennom et flyvrak – eller kanskje til og med må løpe fra flyet alt du kan. Mens du leser gjennom disse rådene er det også verdt å minne seg om at aldri har så få passasjerfly styrtet som i 2014. European Transport Safety Council (ETSC) har undersøkt overlevelsesmulighetene under flyulykker verden over og har funnet at 90 prosent av ulykkene har vært mulig å overleve.
Kan man gjøre egne tiltak som øker sjansene for å overleve en flykrasj? Noen forskere og studier mener «ja». en flykrasj? Noen forskere og studier mener «ja».